
Ministru kabineta sēdes protokollēmums

Informatīvais ziņojums "Par Rail Baltica projekta tvērumu un īstenošanas plāniem, nodrošinot projekta funkcionalitāti un starpvalstu dzelzceļa līniju savienojumu"

· 1. Pieņemt zināšanai iesniegto informatīvo ziņojumu.
· 2. Attiecībā uz Rail Baltica projekta pirmās kārtas ieviešanas tvērumu līdz 2030.gadam:
· 2.1. apstiprināt tvēruma daļu, kas pilnībā tiek finansēta no Eiropas infrastruktūras savienošanas instrumenta ar valsts budžeta līdzfinansējumu 15 % apmērā transporta infrastruktūrai un 50 % apmērā militārās mobilitātes vajadzībām, tai skaitā, no līdzšinēji apstiprinātā finansējuma saskaņā ar informatīvā ziņojuma 3. pielikumā sniegto informāciju;
· 2.2. pieņemt zināšanai tvēruma daļu, kam finansējumu nav iespējams nodrošināt no Eiropas infrastruktūras savienošanas instrumenta, nosakot, ka jautājumu par nepieciešamo finansējumu skatīs Ministru kabinets katrai Rail Baltica projekta daļai vai aktivitātei, apstiprinot to ar atsevišķu Ministru kabineta lēmumu, vienlaikus Satiksmes ministrijai nodrošinot, ka netiek uzņemtas saistības bez finansiālā seguma.
· 3. Satiksmes ministrijai sadarbībā ar RB Rail AS un SIA „Eiropas Dzelzceļa līnijas” turpināt darbu pie Rail Baltica projekta izmaksu optimizācijas.
· 4. Satiksmes ministrijai līdz 2024. gada 30. jūnijam informēt Ministru kabinetu par starptautisko pasažieru staciju „Rīgas Centrālā stacija” un dzelzceļa stacijas „Starptautiskā lidosta „Rīga”” būvniecības progresu, būvniecības pabeigšanai nepieciešamo finansējumu un neattiecināmo izmaksu segšanu.
· 5. Satiksmes ministrijai sadarbībā ar RB Rail AS, SIA „Eiropas Dzelzceļa līnijas”, Finanšu ministriju un Aizsardzības ministriju līdz 2024. gada 30. septembrim iesniegt Ministru kabinetā Rail Baltica projekta ilgtermiņa finansēšanas plānu, tai skaitā, attiecībā uz projekta militārās mobilitātes prasību nodrošināšanu, kas paredz priekšlikumus projektam nepieciešamā finansējuma nodrošināšanai no dažādiem finansējuma avotiem (ārvalstu finanšu palīdzība, publiskā un privātā partnerība u.c.) un ietver individuālus finanšu un investīciju risinājumus projekta īstenošanai, lai neradītu negatīvu ietekmi uz vispārējās valdības budžeta deficītu.
· 6. Atbalstīt Satiksmes ministrijas ieceri nodrošināt Rail Baltica projekta iekļaušanos kopējā Latvijas dzelzceļa ekosistēmā, attiecīgi veidojot un attīstot vienotu, multimodālu infrastruktūras pārvaldītāju plānotās nozares reformas ietvaros.
· 7. Satiksmes ministrijai turpināt sarunas ar Lietuvas un Igaunijas Rail Baltica projekta ieviesējiem, lai vienotos par iespējām centralizēt atsevišķas Rail Baltica infrastruktūras pārvaldības funkcijas, un informēt Ministru kabinetu par progresu šajā jautājumā ne vēlāk kā līdz 2024. gada 31. decembrim.
· 8. Atbalstīt centralizēta Rail Baltica projekta ieviešanas pārvaldības modeļa, tostarp Latvijas vadības grupas, izveidi līdz 2024. gada 1. jūlijam. Noteikt, ka uz Rail Baltica projekta Latvijas vadības grupas sēdēm nepieciešamības gadījumā var pieaicināt citu institūciju pārstāvjus, tai skaitā Finanšu ministrijas pārstāvi konsultatīvam atbalstam Finanšu ministrijas kompetences jautājumu ietvaros, arī attiecībā uz šā protokollēmuma 5. punktā noteikto. 
· 9. Satiksmes ministrijai uzsākt grozījumu saskaņošanu Rail Baltica projekta īstenošanas likumā un iesniegt gala versiju Ministru kabinetā līdz 2024. gada 1. septembrim.

